S-396/2020

Dómur:

Mál þetta var þingfest 13. febrúar 2020 og dómtekið 3. apríl. Málið er höfðað með tveimur ákærum Lögreglustjórans á Suðurnesjum 4. febrúar 2020 og 9. mars 2020 á hendur ákærða, G-kk-þgf Á-kk-þgf, kt. [...], [...], Reykjavík, fyrir eftirtalin brot gegn almennum hegningarlögum, lögum um ávana og fíkniefni og umferðarlögum, svo sem fyrri ákæru var breytt af hálfu ákæruvalds undir rekstri máls:

I.

Fyrir þjófnað, nytjastuld og akstur bifreiðar sviptur ökurétti með því að hafa að morgni sunnudagsins 30. júní 2019 brotist inn í bifreiðaverkstæði að Grófinni 10, Reykjanesbæ, tekið ófrjálsri hendi kveikjuláslykla bifreiðanna [...], [...] og [...] af gerðinni Nissan XTrail og ekið síðastgreindri bifreið á brott í heimildarleysi.

Telst þetta varða við 1. mgr. 244. gr. og 1. mgr. 259. gr. almennra hegningarlaga nr. 19/1940 og 1. mgr. 48. gr. umferðarlaga nr. 50/1987.

II.

Fyrir þjófnað, nytjastuld, eignaspjöll, sviptingarakstur, fíkniefnaakstur og fíkniefnalagabrot mánudaginn 1. júlí 2019 með því að hafa: a) Á bilinu 01:30 til 07 að morgni mánudagsins farið inn á skrifstofu Base Parking að Grænásbraut 501, Reykjanesbæ, tekið ófrjálsri hendi kveikjuláslykla bifreiðanna [...], [...], [...], [...], [...], [...], [...] og [...] og ekið síðastgreindri bifreið í heimildarleysi frá Grænásbraut til Reykjavíkur þar sem lögregla stöðvaði för hans við mót Lokinhamra og Vegghamra, en þá hafði ákærði valdið tjóni á bifreiðinni með rispum á hægri og vinstri hliðum hennar. Telst þetta varða við 1. mgr. 244. gr., 1. mgr. 257. gr. og 1. mgr. 259. gr. almennra hegningarlaga. b) Sama dag ekið bifreiðinni [...] sviptur ökurétti og undir áhrifum ávana og fíkniefna og því ekki fær um að stjórna bifreið örugglega (í blóði mældist 230 ng/ml amfetamín) þegar lögregla stöðvaði för hans við mót Lokinhamra og Vegghamra. Telst þetta varða við 1. sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987. c) Í kjölfar handtöku við mót Lokinhamra og Vegghamra haft í vörslum sínum 0,34 grömm af Ecstasy sem lögregla fann við leit á ákærða. Telst þetta varða við 2. gr., sbr. 5. og 6. gr. laga nr. 65/1974 um ávana og fíkniefni, sbr. lög nr. 60/1980, sbr. lög nr. 13/1985 og lög nr. 68/2001 og 2. gr., sbr. 1. mgr. 14. gr. reglugerðar nr. 233/2001 um ávana og fíkniefni og önnur eftirlitsskyld efni, sbr. reglugerðir nr. 232/2001 og nr. 848/2002.

III.

Fyrir þjófnað, nytjastuld, misnotkun skjals og sviptingarakstur með því að hafa á tímabilinu 30. júní til 23. júlí 2019 tekið ófrjálsri hendi skráningarmerkin [...] af Renault Traffic bifreið við bílaleigu Blue Car Rental, Blikavöllum 3, Keflavíkurflugvelli og sett merkin í heimildarleysi og blekkingarskyni á fyrrgreinda Nissan XTrail bifreið og í framhaldi ekið sömu bifreið um Garðveg, á röngum skráningarmerkjum, í heimildarleysi og sviptur ökurétti, uns ákærði yfirgaf bifreiðina við Einholt 9 í Suðurnesjabæ aðfaranótt 23. júlí 2019.

Er háttsemin talin varða við 1. mgr. 157. gr., 1. mgr. 244. gr. og 1. mgr. 259. gr. almennra hegningarlaga og 1. mgr. 48. gr. umferðarlaga nr. 50/1987.

IV.

Fyrir nytjastuld, umferðar og fíkniefnalagabrot fimmtudaginn 4. júlí 2019, með því að hafa: a) Á bilinu 14:30 til 17 brotist inn í bifreiðina [...] á bifreiðastæði við Völvufell 2442 í Reykjavík og ekið henni í heimildarleysi frá Völvufelli 40 uns lögregla stöðvaði för hans á Háaleitisbraut. Telst þetta varða við 1. mgr. 259. gr. almennra hegningarlaga. b) Sama dag, ekið sömu bifreið austur Bústaðaveg í Reykjavík, sviptur ökurétti og undir áhrifum lyfja og ávana og fíkniefna (í blóði mældist 515 ng/ml amfetamín og 90 ng/ml metamfetamín) og því ekki verið fær um að stjórna henni örugglega þegar lögregla stöðvaði för hans á Háaleitisbraut. Telst þetta varða við 1. sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987. c) Sama dag haft í vörslum sínum 0,29 grömm af amfetamíni sem lögregla fann við leit í sömu bifreið. Telst þetta varða við 2. gr., sbr. 5. og 6. gr. laga nr. 65/1974 um ávana og fíkniefni með áorðnum breytingum og reglugerð nr. 233/2001 með áorðnum breytingum.

V.

Fyrir þjófnað, nytjastuld, húsbrot, sviptingarakstur og fíkniefnalagabrot með því að hafa föstudaginn 17. janúar 2020: a) Farið í heimildarleysi inn í anddyri að [...] í Reykjavík, tekið ófrjálsri hendi kveikjuláslykla bifreiðanna [...] og [...], húslykla að [...] og sumarhúsi, í framhaldi farið í heimildarleysi inn í bifreiðina [...], tekið í heimildarleysi bifreiðina [...] og ekið henni sviptur ökurétti frá [...] að Atlantsolíu, Kópavogsbraut 115, Kópavogi þar sem hann setti eldsneyti á ökutækið og greiddi fyrir 18.646 krónur með heimildarlausri notkun á eldsneytislykli sem var í bifreiðinni. Telst þetta varða við 231. gr., 1. mgr. 244. gr. og 1. mgr. 259. gr. almennra hegningarlaga og 1. mgr. 58. gr., sbr. 1. mgr. 95. gr. umferðarlaga nr. 77/2019. b) Sama dag ekið bifreiðinni [...] austur Vesturlandsveg í Reykjavík, sviptur ökurétti og undir áhrifum ávana og fíkniefna og því ekki fær um að stjórna bifreiðinni örugglega (í blóði mældist amfetamín 35 ng/ml, alprazólam 14 ng/ml, klónazepam 8,7 ng/ml, metýlfenidat 85 ng/ml, morfín 55 ng/ml og oxýkódon 45 ng/ml.). Telst þetta varða við 1. og 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019. c) Sama dag haft í vörslum sínum 0,12 grömm af tóbaksblönduðu kannabisefni. Telst þetta varða við 2. gr., sbr. 5. og 6. gr. laga nr. 65/1974 um ávana og fíkniefni með áorðnum breytingum og reglugerð nr. 233/2001 um ávana og fíkniefni og önnur eftirlitsskyld efni með áorðnum breytingum.

Af hálfu ákæruvaldsins er þess krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 1. mgr. 101. gr. og 102. gr. umferðarlaga nr. 50/1987, sbr. nú 99. gr. og 101. gr. umferðarlaga nr. 77/2019. Loks sæti ákærði upptöku á haldlögðum fíkniefnum á grundvelli 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Ákærði krefst vægustu refsingar og sviptingar ökuréttar sem lög leyfa og að til frádráttar dæmdri refsingu komi gæsluvarðhaldsvist frá 23. júlí til og með 15. október 2019 að fullri dagatölu.

Fyrir dómi játaði ákærði undanbragðalaust þá háttsemi sem honum er gefin að sök að framan. Var því farið með málið samkvæmt 164. gr. laga nr. 88/2008 um meðferð sakamála og málið dómtekið án frekari sönnunarfærslu eftir að sækjandi og verjandi höfðu tjáð sig um lagaatriði máls og ákvörðun viðurlaga.

Með skýlausri játningu ákærða fyrir dómi, sem samrýmist rannsóknargögnum máls, er sannað að hann hafi gerst sekur um þá háttsemi sem honum er gefin að sök í ákæruliðum I.V. að framan og þar þykir rétt færð til refsiákvæða, sbr. nú umferðarlög nr. 77/2019.

Ákærði varð 18 ára [...]. Samkvæmt sakavottorði var hann 20. október sama ár dæmdur í níu mánaða fangelsi (þriggja mánaða skilorðsdómur frá 14. janúar 2014 dæmdur með), meðal annars fyrir þjófnaðarbrot, nytjastuld og fíkniefnaakstur og var sviptur ökurétti í 18 mánuði. Voru sex þjófnaðanna og einn fíkniefnaakstur framin eftir að 18 ára aldri var náð. Í mars 2015 var ákærði dæmdur í fimm mánaða fangelsi, hegningarauka, fyrir þjófnað og fjársvik. Í nóvember sama ár hlaut hann fjögurra mánaða dóm, hegningarauka að hluta, meðal annars fyrir þjófnað, nytjastuld, fíkniefnaakstur og sviptingarakstur og var sviptur ökurétti í tvö ár frá 20. apríl 2016. Næst hlaut ákærði 30 daga dóm 11. febrúar 2016, hegningarauka, fyrir þjófnað. Með dómi 3. mars sama ár var ákærði sakfelldur fyrir þjófnað og nytjastuld en ekki gerð refsing á grundvelli reglna um hegningarauka. Í september 2016 hlaut ákærði fjögurra mánaða dóm fyrir þjófnað, tilraun til þjófnaðar, nytjastuld, fíkniefnaakstur og sviptingarakstur og var sviptur ökurétti í þrjú ár frá 20. apríl 2018. Í október 2016 hlaut ákærði 30 daga fangelsi, hegningarauka, meðal annars fyrir þjófnað, nytjastuld, sviptingarakstur og fíkniefnaakstur og var sviptur ökurétti í eitt ár fá 20. apríl 2021. Loks var ákærði 26. janúar 2018 dæmdur í 16 mánaða fangelsi, meðal annars fyrir þjófnað, nytjastuld, sviptingarakstur og fíkniefnaakstur og var sviptur ökurétti ævilangt frá 22. febrúar 2018. Samkvæmt sakavottorði lauk ákærði afplánun þessa dóms 23. janúar 2019.

Ákærði er í máli þessu sakfelldur fyrir fjögur þjófnaðarbrot, sem þykja í eðli sínu smáfelld, ollu óverulegu tjóni og tengjast öll nytjastuldi bifreiða, en ákærði er sakfelldur fyrir fimm slík brot. Þá er hann sakfelldur fyrir smávægileg eignaspjöll, skjalabrot, vörslur á óverulegu magni fíkniefna og fyrir að hafa fimm sinnum ekið bifreið sviptur ökurétti, þar af þrívegis undir áhrifum ávana og fíkniefna. Með hliðsjón af ofangreindum sakaferli, greiðri játningu ákærða fyrir dómi og 77. gr. almennra hegningarlaga þykir refsing nú hæfilega ákveðin fangelsi í 16 mánuði. Til frádráttar þeirri refsingu skal koma gæsluvarðhaldsvist ákærða frá 23. júlí til 15. október 2019, samtals 85 dagar, sbr. 76. gr. almennra hegningarlaga.

Ákærði hefur unnið til sviptingar ökuréttar vegna brota samkvæmt ákæruliðum II. b), IV. b) og V. b). Með hliðsjón af sakaferli ákærða og vísan til 1. mgr. 101. gr. og 102. gr. umferðarlaga nr. 50/1987, sbr. nú 1. mgr. 99. gr. og 101. gr. umferðarlaga nr. 77/2019, ber að svipta ákærða ökurétti ævilangt frá dómsbirtingu að telja.

Þá ber að fallast á upptökukröfu ákæruvaldsins vegna brota ákærða samkvæmt ákæruliðum II. c), IV. c) og V. c) eins og nánar greinir í dómsorði.

Samkvæmt greindum málsúrslitum og með vísan til 1. mgr. 235. gr. laga um meðferð sakamála ber að dæma ákærða til að greiða allan sakarkostnað. Samkvæmt yfirlitum ákæruvalds nemur útlagður kostnaður 525.466 krónum. Að auki ber að dæma ákærða til að greiða þóknun verjanda síns Ó-kk-ef V. G-kk-ef lögmanns við rannsókn og meðferð málsins. Með hliðsjón af umfangi máls, fjölda gæsluvarðhaldsfyrirtaka í héraði og fyrir Landsrétti og tímaskýrslu verjanda þykir þóknun hans hæfilega ákveðin 1.693.530 krónur að meðtöldum virðisaukaskatti. Loks greiði ákærði 23.980 króna aksturskostnað verjanda.

J-kk-nf J-kk-nf héraðsdómari kveður upp dóm þennan.

Dómsorð:

Ákærði, G-kk-nf Á-kk-nf, sæti fangelsi í 16 mánuði. Til frádráttar refsingunni komi gæsluvarðhald frá 23. júlí til 15. október 2019 að fullri dagatölu.

Ákærði er sviptur ökurétti ævilangt frá dómsbirtingu að telja.

Ákærði sæti upptöku á 0,34 grömmum af Ecstasy, 0,29 grömmum af amfetamíni og 0,12 grömmum af tóbaksblönduðu kannabisefni.

Ákærði greiði allan sakarkostnað, þar með talda 1.693.530 króna þóknun verjanda síns, Ó-kk-ef V. G-kk-ef lögmanns og 23.980 króna aksturskostnað.

J-kk-nf J-kk-nf